google/wiki40b huggingface dataset:
Μεθυλο(φθορομεθυλ)αιθέρας

Από μεθυλο(χλωρομεθυλ)αιθέρα

Με επίδραση φθοριούχου υφυδραργύρου (Hg₂F₂) σε μεθυλο(χλωρομεθυλ)αιθέρα (CH₃OCH₂Cl):

Φθορομεθυλίωση μεθανολικού άλατος

Εναλλακτικά μπορεί να παραχθεί με φθορομεθυλίωση μεθανολικού άλατος (π.χ. CH₃ONa) με φθορομεθυλαλογονίδιο, συνήθως ιωδοφθορομεθάνιο:

Αυτοξείδωση

Υπό την επίδραση φωτός (hv) και ατμοσφαιρικού οξυγόνου σχηματίζει ασταθή και εκρηκτικά υπεροξείδια:

Επίδραση οξέων

Με τη επίδραση οξέων, κλασσικών ή κατά Lewis, παράγει διάφορα οξώνια, δηλαδή ασταθή και πολύ δραστικά παράγωγα του τετρασθενή O⁺:

Θειικό διμεθύλιο

Μια από τις κύριες εφαρμογές του μεθυλο(φθορομεθυλ)αιθέρα και της δράσης του ως βάσης κατά Lewis είναι η παραγωγή θειικού μεθυλο(φθορομεθυλ)ίου [CH₃SO₄CH₂F]:

Αιθανικό οξύ

Μια από τις κύριες εφαρμογές του μεθυλο(φθορομεθυλ)αιθέρα και της δράσης του ως βάσης κατά Lewis είναι η παραγωγή μίγματος αιθανικού οξέος και φθοραιθανικού οξέος:

Υδρόλυση

1. Με επίδραση νερού, σε όξινο περιβάλλον, υδρολύεται προς μεθανόλη και μεθανάλη :
2. Με επίδραση ψυχρού υδροϊωδίου (HI) παράγεται μίγμα μεθανόλης,ιωδοφθορομεθανίου, μεθάλης και ιωδομεθανίου:
3. Με επίδραση θερμού υδροϊωδίου (HI) παράγεται μεθυλοϊωδίδιο, διιωδομεθάνιο και νερό:

Υποκατάσταση από υδροξύλιο

Υδρόλυση με αραιό διάλυμα υδροξειδίου του νατρίου (NaOH) προς μεθοξυμεθανόλη (CH₃OCH₂OH):

Υποκατάσταση από αλκοξύλιο

Με αλκοολικά άλατα (RONa) προς αλκοξυμεθοξυμεθάνιο (CH₃OCH₂OR):

Υποκατάσταση από αλκινύλιο

Με αλκινικά άλατα (RC≡CNa) προς 1-αλκοξυαλκίνιο-1 (RC≡CCH₂OCH₃). Π.χ.:

Υποκατάσταση από ακύλιο

Με καρβονικά άλατα (RCOONa) προς καρβονικό μεθοξυμεθυλεστέρα (RCOOCH₂ΟCH₃):

Υποκατάσταση από κυάνιο

Με κυανιούχο νάτριο (NaCN) προς μεθοξυαιθανονιτρίλιο (CH₃OCH₂CN):

Υποκατάσταση από αλκύλιο

Με αλκυλολίθιο (RLi) προς μεθοξυαλκάνιο:

Υποκατάσταση από σουλφυδρύλιο

Με όξινο θειούχο νάτριο (NaSH) προς μεθοξυμεθανοθειόλη (CH₃ΟCH₂SH):

Υποκατάσταση από αλκυλοσουλφύλιο

Με θειολικό νάτριο (RSNa) προς αλκυλοθειομεθοξυμεθάνιο (CH₃OCH₂SR):

Υποκατάσταση από ιώδιο

Με ιωδιούχο νάτριο (NaI) προς (ιωδομεθυλο)μεθυλαιθέρα (CH₃ΟCH₂I):

Υποκατάσταση από νιτρομάδα

Με νιτρώδη άργυρο (AgNO₂) προς μεθοξυνιτρομεθάνιο (CH₃ΟCH₂NO₂):

Παραγωγή οργανομεταλλικών ενώσεων

1. Με λίθιο (Li). Παράγεται μεθοξυμεθυλολίθιο:
2. Με μαγνήσιο (Mg) (αντιδραστήριο Grignard):

Υποκατάσταση από φαινύλιο

Με επίδραση τύπου Friedel-Crafts σε βενζολίου παράγεται μεθοξυφαινυλομεθάνιο:

Αναγωγή

1. Με λιθιοαργιλιοϋδρίδιο (LiAlH₄):
2. Με «υδρογόνο εν τω γενάσθαι», δηλαδή μέταλλο + οξύ:

Επίδραση καρβενίων

Παρεμβολή καρβενίων, π.χ. με μεθυλενίου παράγεται αιθυλο(φθορομεθυλ)αιθέρας και 1-μεθοξυ-1-φθορομεθάνιο:
Εμμανουήλ Καρυωτάκης

Βιογραφία

Γεννήθηκε στο Μέσα Λασίθι και καταγόταν από οικογένεια Κρητικών αγωνιστών. Ο πατέρας του, Μιχαήλ Καργιώτης, ήταν οπλαρχηγός Λασιθίου κατά τις επαναστάσεις των ετών 1878, 1889, 1895, 1897, ενώ ο πάππος του, Χατζή Κωνσταντίνος, ήταν κι αυτός οπλαρχηγός στις επαναστάσεις του 1821 και του 1866. Δίδαξε στο σχολείο της Κρουσταλλένιας, όπου είχε μάθει τα πρώτα του γράμματα. Επίσης, ολοκλήρωσε το Γυμνάσιο στη Νεάπολη Λασιθίου. 
Έπειτα από τις νομικές του σπουδές στο Πανεπιστήμιο Αθηνών, το 1919 πήρε με άριστα το δίπλωμά του. Την περίοδο της Κατοχής επέστρεψε στο Λασίθι και ανέπτυξε αντιστασιακή δράση. Το 1947 διορίστηκε γενικός διευθυντής Κρήτης του Διεθνούς Ερυθρού Σταυρού και κατά τα επόμενα χρόνια προσέφερε σημαντικό έργο στον οργανισμό αυτό.
Εξελέγη πληρεξούσιος (βουλευτής) Ροδόπης με το Κ.Δ.Ε. το 1928 και με το Κόμμα Φιλελευθέρων το 1932.
Απεβίωσε το 1952. Η σύζυγός του, Εύα, καταγόταν από το Μέτσοβο και πέθανε σε βαθιά γεράματα στις 26 Ιουνίου 1989, έχοντας γνωρίσει δισέγγονα.
Μεσογειακοί Αγώνες 1997

Οι ΧΙΙI Μεσογειακοί Αγώνες διεξήχθησαν στo Μπάρι της Ιταλίας από τις 13 ως τις 25 Ιουνίου 1997. Συμμετείχαν 2.999 αθλητές: 2.195 άνδρες και 804 γυναίκες από 21 χώρες της Μεσογείου σε 27 αθλήματα.
Γκάους (μονάδα μέτρησης)

Το γκάους (gauss), συντομογραφία G ή Gs, είναι μονάδα μέτρησης της πυκνότητας της μαγνητικής ροής (ή μαγνητικής επαγωγής) (Β) του cgs. Η ονομασία προέρχεται από τον  Γερμανό μαθηματικό και φυσικό Καρλ Φρίντριχ Γκάους. Ένα gauss ορίζεται ως ένα maxwell ανά τετραγωνικό εκατοστό. Το σύστημα cgs έχει αντικατασταθεί από το Διεθνές Σύστημα Μονάδων (SI), το οποίο χρησιμοποιεί το Τέσλα (μονάδα T), όπως η μονάδα της πυκνότητας της μαγνητικής ροής. Ένα gauss ισούται με 10 ⁻⁴ tesla (100 μΤ), οπότε 1 tesla = 10.000 gauss.

Όνομα μονάδας και σύμβαση

Όπως και με όλες τις μονάδες, τα ονόματα των οποίων προέρχονται από επώνυμο προσώπου, το πρώτο γράμμα από το σύμβολο του είναι κεφαλαίο (G), αλλά όταν  είναι γραμμένο, θα πρέπει να είναι γραμμένο με πεζά (gauss), εκτός και αν ξεκινά μια πρόταση.

Μετατροπές μονάδων

Σύμφωνα με το σύστημα CGS (ή cgs), το γκάους (gauss) είναι  μονάδα  πυκνότητας της μαγνητικής ροής Β και το ισοδύναμο του esu/cm², ενώ oersted είναι η μονάδα μαγνητικού πεδίου H. Ένα Τέσλα είναι ίσο με 10⁴ gauss και ένα Αμπέρ ανά μέτρο είναι ίσο με το 4 × 10⁻³ oersted.
Οι μονάδες για τη μαγνητική ροή Φ, το οποίο είναι το ολοκλήρωμα του μαγνητικού πεδίου πάνω σε μια περιοχή, είναι το Βέμπερ (Wb) στο SI και το maxwell (Mx) στο σύστημα cgs. Ο συντελεστής μετατροπής είναι 10⁸, αφού ροή είναι το ολοκλήρωμα του πεδίου πάνω σε μια περιοχή, έχοντας τις μονάδες του τετραγώνου της απόστασης, έτσι 10⁴ (μαγνητικό πεδίο συντελεστής μετατροπής) φορές το τετράγωνο του 10² (γραμμική απόσταση συντελεστής μετατροπής, δηλαδή, εκατοστών ανά μέτρο). 10⁸=10⁴X
(10²)².
Ανδρέας Μουσκάλλης

Βιογραφικά στοιχεία

Ο Ανδρέας Μουσκάλλης γεννήθηκε στη Γιαλούσα στις 10 Ιανουαρίου 1950. Μεγάλωσε στην Αμμόχωστο. Ομιλεί, πέρα από την ελληνική, την αγγλική γλώσσα. Είναι κάτοχος διπλώματος προπονητικής UEFA Α Licence το οποίο απέκτησε το 1986 από την Σχολή Προπονητών της Ουαλίας.
Είναι νυμφευμένος με την Μαρία Συλβέστρου και έχει μία κόρη.

Πολιτική διαδρομή

Διετέλεσε δημοτικός σύμβουλος στον Δήμο Λάρνακας με το ΑΚΕΛ. Ήταν πρόεδρος του προσφυγικού συνοικισμού ΑΗΚ Δεκέλειας και αντιπρόεδρος του Συνδέσμου Κυπρίων Προπονητών.
Διετέλεσε πρόεδρος του Νέου Συνεργατικού Ταμιευτηρίου Κάτω Βαρωσίων Λτδ. Το 2005 εκλέχθηκε Πρόεδρος της Παγκύπριας Συνεργατικής Συνομοσπονδίας (Πρόεδρος της Συνεργατικής Κεντρικής Εταιρείας Συμμετοχών Λτδ). Επιπλέον, ήταν μέλος της Τεχνικής Επιτροπής της Κυπριακής Ομοσπονδίας Ποδοσφαίρου (ΚΟΠ). 
Επιπρόσθετα, ήταν μέλος της Κεντρικής Επιτροπής του ΑΚΕΛ.
Στις βουλευτικές εκλογές του 2006 εκλέχτηκε βουλευτής στην Εκλογική Περιφέρεια Αμμοχώστου με το ΑΚΕΛ. Δεν διεκδίκησε επανεκλογή στις βουλευτικές εκλογές του 2011.
Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Ίσων Ευκαιριών μεταξύ Ανδρών και Γυναικών και μέλος της Κοινοβουλευτικής Επιτροπής Εμπορίου και Βιομηχανίας, της Κοινοβουλευτικής Επιτροπής Παιδείας και της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων.

Ποδοσφαιρική καριέρα

Ξεκίνησε την ποδοσφαιρική του καριέρα Νέα Σαλαμίνα Αμμοχώστου το 1967. Η καριέρα του ως ποδοσφαιριστής ολοκληρώθηκε το 1974, παρά το νεαρό της ηλικίας του, αναλαμβάνοντας το πόστο του εφόρου στην ομάδα. Αγωνιζόταν στη θέση του μέσου. Με τη Νέα Σαλαμίνα αγωνίστηκε σε 96 αγώνες πρωταθλήματος πετυχαίνοντας 8 γκολ και σε 14 αγώνες κυπέλλου πετυχαίνοντας 2 γκολ. Ο Ανδρέας Μουσκάλλης είχε πετύχει το τελευταίο γκολ της Νέας Σαλαμίνας στο Στάδιο ΓΣΕ, στις 12 Μαίου 1974, σε αγώνα για το Κύπελλο Κύπρου 1973-74, με το οποίο η ομάδα κέρδισε την Αλκή με 1-0.

Συγγραφικό έργο

Έχει δημοσιεύσει τη μελέτη «Οι ποδοσφαιρικές και αθλητικές ακαδημίες στην Κύπρο, ο ρόλος και η αποστολή τους στη σύγχρονη κυπριακή κοινωνία».
Εθνικός ύμνος της Χιλής

Πρώτη εκδοχή

Ο πρώτος εθνικός ύμνος της Χιλής χρονολογείται από το 1819, όταν η κυβέρνηση ζήτησε τους στίχους και τη μουσική του στις 19 Ιουλίου. Στο κάλεσμα απάντησαν ο συνθέτης Μανουέλ  Ρόμπλες (Manuel Robles) και ο ποιητής (Μπερνάρδο ντε Βέρα ι Πινταδο) Bernardo de Vera y Pintado και στις 20 Αυγούστου 1820 τον παρουσίασαν μπροστά στο κοινό ενός θεάτρου. Ο ύμνος ανακρουόταν μέχρι το 1828, οπότε και αντικαταστάθηκε.

Δεύτερος ύμνος

Ο δεύτερος εθνικός ύμνος γράφτηκε από τον Ισπανό συνθέτη Ramón Carnicer κατά τον καιρό της εξορίας του στη Μεγάλη Βρετανία, λόγων των φιλελεύθερων ιδεών του, διατηρώντας τους αρχικούς στίχους του Μπερνάρντο Βέρα. 
Η πρώτη του εκτέλεση πραγματοποιήθηκε στις 23 Δεκεμβρίου 1828. Το 1847, η κυβέρνηση της χώρας ανέθεσε στο νεαρό ποιητή Eusebio Lillo να γράψει νέους στίχους, διατηρήθηκε όμως η αρχική επωδός. 
Κατά τη δικτατορία του Αουγούστο Πινοσέτ, η τρίτη στροφή υιοθετήθηκε κι επίσημα λόγω του μιλιταριστικού της πνεύματος. Με την επαναφορά του δημοκρατικού πολιτεύματος, απομακρύνθηκε από τον εθνικό ύμνο και χρησιμοποιούνταν μόνο σε στρατιωτικές εκδηλώσεις.
Στενά του Ορμούζ

Τα Στενά του Ορμούζ (περσικά:  تَنگِه هُرمُز, Τανγκέζ-γιε Χορμόζ, αραβικά: مَضيق هُرمُز, Μαντίκ Χουρμούζ· η αφαίρεση του "Χ" αποτελεί ανετυμολόγητο σφάλμα ευφωνίας/καλλωπιστικό σφάλμα) είναι πορθμός ανάμεσα στον κόλπο του Ομάν και τον Περσικό Κόλπο. Είναι το μόνο θαλάσσιο πέρασμα για το Περσικό Κόλπο και γι' αυτό έχουν μεγάλη στρατηγική σημασία. Στα βόρεια βρίσκεται το Ιράν και στα νότια τα Ηνωμένα Αραβικά Εμιράτα και το Μουσαντάν, ένα εξκλάβιο του Ομάν. Στο στενότερο σημείο τους, τα στενά έχουν πλάτος 29 ναυτικά μίλια (54 χιλιόμετρα). Περίπου το 35% του πετρελαίου που μεταφέρεται μέσω ακτοπλοϊκών (και 20% των συνολικών) μεταφορών περνάει από τα Στενά του Ορμούζ.
Παύλος Αποστολίδης

Βιογραφικά στοιχεία

Σπούδασε νομικά στη Νομική Σχολή του Πανεπιστημίου Αθηνών και ακολούθησε σταδιοδρομία στο διπλωματικό σώμα εισερχόμενος σε αυτό το 1965. Το 1984 μετατατέθηκε στην Άγκυρα ως σύμβουλος της ελληνικής πρεσβείας. Υπήρξε πρέσβης της Ελλάδος στην Κύπρο (1990), την Σαουδική Αραβία, την Υεμένη, το Ομάν, γενικός διευθυντής διμερών σχέσεων στο υπουργείο Εξωτερικών καθώς και Μόνιμος Αντιπρόσωπος της Ελλάδος (1995 - 1998) στην Ευρωπαϊκή Ένωση στις Βρυξέλλες. Το 1998 διορίστηκε γενικός γραμματέας του υπουργείου Εξωτερικών και το επόμενο έτος διοικητής της Εθνικής Υπηρεσίας Πληροφοριών (ΕΥΠ), θέση στην οποία παρέμεινε μέχρι το 2004 οπότε και συνταξιοδοτήθηκε.
Μετά την αποχώρησή του από το διπλωματικό σώμα διετέλεσε μη εκτελεστικό μέλος (2004 - 2011) του διοικητικού συμβουλίου της ALPHA Bank καθώς και ειδικός σύμβουλος του Ελληνικού Ιδρύματος Ευρωπαϊκής και Εξωτερικής Πολιτικής (ΕΛΙΑΜΕΠ). Στις 17 Μαΐου 2012, κατά τον διορισμό της Υπηρεσιακής Κυβέρνησης Παναγιώτη Πικραμμένου από τον Πρόεδρο της Ελληνικής Δημοκρατίας Κάρολου Παπούλια, ανέλαβε το Υπουργείο Διοικητικής Μεταρρύθμισης και Ηλεκτρονικής Διακυβέρνησης μέχρι τη διενέργεια εκλογών στις 17 Ιουνίου 2012.
Ταουρίνο Αραούζο

Βιογραφία

Υιός του Αντελίνο Σάντος ντε Αραούζο και της Ρίτα Φρέιτας ντε Ολιβέιρα σπούδασε νηπιαγωγός στην πόλη Ουμπατά το 1985. Αποφοίτησε τη Νομική Σχολή στο Πανεπιστήμιο UESC το 1993, μετακόμισε στη συνέχεια στην πρωτεύουσα της Μπαΐα όπου ασχολείται με τη δικηγορία με έμφαση στα ανθρώπινα δικαιώματακαι είναι καθηγητής νομικών στο Πανεπιστήμιο Σαλγκάντο ντε Ολιβείρα.  
Είναι παντρεμένος με την Σοράια Πινιέιρο ντε Αραούζο με την οποία απέκτησε τρία παιδιά: το Γκαμπριέλ, τον Ιζάκ και τη Σιμένα Ταουρίνο Αραούζο.
Το 2008 ο Ταουρίνο τιμήθηκε από τον Δικηγορικό Σύλλογο Βραζιλίας Τμήματος της Μπαΐα με ειδική συνεδρίαση αντιποίνων προς τις προσβολές που δέχτηκε από Εφέτη του Δικαστηρίου. 
Περιζήτητος καθηγητής για να δώσει διάφορες διαλέξεις και επίσης αρθρογράφος της παλαιότερης εφημερίδας της Μπαΐα, A Tarde. 
Πρωτοπόρος της φορολογικής ευθύνης στη Βραζιλία έλαβε στις 29 Αυγούστου 2013 από τη Νομοθετική Βουλή της Μπαΐα την τιμητική διάκριση επίτιμου δημότη για το ευεργετικό του έργο προς όφελος της Ελευθερίας και της Κοινωνικής Δικαιοσύνης «Ζοάο Μανγκαμπέιρα», που αποτελεί ύψιστη τιμητική διάκριση, λόγω της σταδιοδρομίας του στην υπεράσπιση των κοινωνικών συμφερόντων.
Αμοργός (ποίημα)

Ιστορικό

Η Αμοργός κυκλοφόρησε για πρώτη φορά σε 308 αντίτυπα το 1943, στα χρόνια της γερμανικής Κατοχής, από τον αθηναϊκό εκδοτικό οίκο Αετός ΑΕ. Μέχρι τότε ο ποιητής είχε δημοσιεύσει λίγα μόνον ποιήματα σε κλασικό ρυθμό και κάποιες κριτικές στα λογοτεχνικά περιοδικά Νέα Εστία και Ρυθμός. Η Αμοργός ήταν η πρώτη του ποιητική σύνθεση σε ελεύθερο στίχο και εικόνες ολότελα υπερρεαλιστικές. Σ'  αυτό συνέβαλε η γνωριμία του ποιητή με τον Ελύτη και άλλους υπερρεαλιστές ποιητές της εποχής, Έλληνες και μη.  Κατά ομολογία του Τάκη Παπατσώνη, ο Γκάτσος επέλεξε τον τίτλο Αμοργός «μονό ηχητικά — σαν ένα τμήμα ελληνικό».
Μετά την δημοσίευση της Αμοργού, ο Γκάτσος δημοσίευσε ελάχιστα άλλα ποιήματα, και ασχολήθηκε σχεδόν αποκλειστικά με την γραφή στίχων για τραγούδια.   Η Αμοργός κυκλοφόρησε σε β΄ έκδοση στην Αθήνα το 1963, από τις εκδόσεις Ίκαρος. Από την γ΄ έκδοση, που βγήκε από τον Ίκαρο το 1969, και έπειτα συμπεριλήφθηκαν δύο ποιήματα μεταγενέστερα της Αμοργού:  «Ο Ιππότης και ο Θάνατος (1513)» και, το «Ελεγείο».   Η δ΄ έκδοση της Αμοργού έγινε το 1987 από τον Ίκαρο και ακολούθησαν πολλές ανατυπώσεις. Από το 1998, το έργο αυτό του Γκάτσου κυκλοφορεί από τις εκδόσεις Πατάκης. Οι πωλήσεις του μέχρι το 2002 είχαν ξεπεράσει τα 40.000 αντίτυπα.

Μελοποίηση

Ο Μάνος Χατζιδάκις μελοποίησε την Αμοργό, αλλά μόνον κομμάτια της είχαν κυκλοφορήσει σε δίσκους όσο καιρό ζούσαν ο ποιητής και ο συνθέτης. Η πλήρης μελοποίηση κυκλοφόρησε σε δίσκο το 2005, δεκατρία χρόνια μετά τον θάνατο του Γκάτσου και έντεκα χρόνια μετά τον θάνατο του συνθέτη.
Σταντ ντε Ρενς

Ιστορία

Η Σταντ ντε Ρενς είναι από τις ιστορικότερες ομάδες τις Γαλλίας. Είχε την δεκαετία του 50 και στις αρχές τις δεκαετίας του 60 μια πολύ καλή ομάδα που κατέκτησε 6 φορές το πρωτάθλημα της χώρας και 2 φορές το Κύπελλο Γαλλίας έφτασε μάλιστα δύο φορές στο τελικό του Κύπελλο Πρωταθλητριών το 1956 και το 1959 αλλά δεν κατάφερε να κατακτήσει το τρόπαιο αντιμετωπίζοντας την μεγάλη Ρεάλ Μαδρίτης.
Παίκτες της ομάδας ήταν ο Ραϊμόν Κοπά, ένας από τους σημαντικότερους Γάλλους ποδοσφαιριστές, ο οποίος κατέκτησε και την Χρυσή Μπάλα το 1958, και ο Ζυστ Φονταίν.
Σημαία του Ιράκ

Από την εποχή της ίδρυσης της χώρας, το 1921, η σημαία του Ιράκ είχε τέσσερα διαφορετικά σχέδια. Η σύγχρονη έκδοση δεν έχει καθοριστεί απόλυτα, ωστόσο αποτελεί μια μικρή διαφοροποίηση από το σχέδιο που είχε υιοθετηθεί το 1991 από το καθεστώς του Σαντάμ Χουσεΐν. Τον Απρίλιο του 2004 προτάθηκε μια νέα σημαία, η οποία όμως δεν υιοθετήθηκε ποτέ. Την ημέρα της ορκωμοσίας της νέας κυβέρνησης, στις 28 Ιουνίου 2004, η σημαία που υπήρχε ήταν η τρίχρωμη (οριζόντιες λωρίδες, χρώματος κόκκινου, λευκού και μαύρου), με τρία πράσινα πεντάκτινα αστέρια στη μέση και την αραβική επιγραφή «Allahu Akbar», « Ο Θεός είναι μεγάλος») με καλλιγραφικά γράμματα, στη διάλεκτο Kufic. Υιοθετήθηκε στις 28 Ιουνίου 2004. Η χώρα έχει Σύνταγμα από τις 25 Οκτωβρίου 2005.

1921–1959

Η αρχική σημαία καθιερώθηκε το 1921.

1958

Το 1958 το Ιράκ υιοθέτησε τη σημαία της Αραβικής Ομοσπονδίας (Βασίλεια του Ιράκ και της Ιορδανίας).

1959–1963

Μετά την επανάσταση του 1958 και την ανατροπή της Μοναρχίας, με νόμο του 1959 καθιερώθηκε νέα σημαία. Σήμερα η σημαία αυτή χρησιμοποιείται από την κουρδική μειονότητα στο Ιράκ.

1963–1991

Μετά την ανατροπή της κυβέρνησης Κασίμ, υιοθετήθηκε νέα σημαία στις  31 Ιουλίου του 1963.

1991–2004

Στις 13 Ιανουαρίου του 1991 η σημαία άλλαξε ξανά και ο συμβολισμός των τριών αστεριών μετατοπίστηκε στους τρεις πυλώνες του καθεστώτος  Wahda, Hurriyah, Ishtirakiyah (Ενότητα, Ελευθερία, Σοσιαλισμός).

Παραλλαγμένη σημαία 2008

Το Κοινοβούλιο της χώρας στις 22 Ιανουαρίου του 2008 ενέκρινεένα προσωρινό σχέδιο παραλλαγμένης σημαίας, χωρίς τα σύμβολα που θύμιζαν το Σαντάμ Χουσεΐν. Από τη σημαία αφαιρέθηκαν τα τρία αστέρια και η φράση «Ο Θεός είναι μεγάλος» δεν έγινε πλέον χειρόγραφη.
Marvel Comics

Ιστορία

Η Μάρβελ ιδρύθηκε από τον εκδότη Μάρτιν Γκούντμαν το 1939 με το όνομα τότε Timely Comics. Η νέα εταιρεία κυκλοφόρησε το πρώτο της κόμικς τον Οκτώβριο αυτού του έτους, με τίτλο Marvel Comics. Στη δεκαετία του '50 άλλαξε το όνομά της σε Atlas Comics και τελικά στις αρχές της δεκαετίας του '60 πήρε το σημερινό της όνομα, προς τιμήν του πρώτου της περιοδικού που είχε βγάλει το 1939.
Τότε ήταν που ήρθε και η τεράστια επιτυχία με την δημιουργία από τους Σταν Λι και Τζακ Κίρμπι των "4 Φανταστικών" και την κυκλοφορία το 1961 του Fantastic Four #1 ακολουθούμενη από τη σταδιακή δημιουργία των ηρώων που αποτελούν τον κόσμο της Marvel, το ονομαζόμενο Marvel Universe. Το χαρακτηριστικό που έκανε τόσο δημοφιλείς από την πρώτη στιγμή τους ήρωές της ήταν το ότι για πρώτη φορά παρουσιάστηκαν στο κοινό ρεαλιστικοί υπερήρωες με ανθρώπινα χαρακτηριστικά και προβλήματα με τους οποίους μπορούσε να ταυτιστεί και να κατανοήσει ο αναγνώστης. Από τη δεκαετία του '60 έως σήμερα η Marvel παραμένει η μια από τις δύο μεγάλες αμερικανικές εταιρείες του χώρου.
Στις 31 Αυγούστου 2009 η Μάρβελ εξαγοράστηκε από την Disney για 4.24 δισεκατομμύρια δολάρια.
Ντμίτρι του Ούγκλιτς

Βιογραφία

Ήταν ο τέταρτος γιος τού Ιβάν Δ΄ τού τρομερού τσάρου της Ρωσίας και της 7ης συζύγου του Μαρίας Ναγκάγιας, κόρης τού Φέοντορ Ναγκόι.
Το 1533 πνίγηκε ο ενός έτους ομώνυμος αδελφός του Ντμίτρι, το 1581 ο δευτερότοκος χτυπήθηκε θανάσιμα από τον Ιβάν Δ΄, ενώ το 1584 απεβίωσε ο Ιβάν Δ΄ και τον διαδέχθηκε ο τριτότοκος Φιοντόρ Α΄. Ο τελευταίος νυμφεύτηκε την Ειρήνα, της οποίας ο αδελφός Μπορίς Γκοντουνόφ ήταν ο πραγματικός κύριος τού κράτους. Ο Φιοντόρ Α΄ ήταν άτεκνος και ο Μπορίς ήθελε να απαλλαγεί από τον διάδοχο Ντμίτρι. Το 1584 ο Γκοντούνοφ εξόρισε τη μητέρα του, τον Ντμίτρι και τους αδελφούς του στο Ούγκλιτς, περιοχή που είχε ο διάδοχος ως εισόδημα. Το 1591 ο Ντμίτρι βρέθηκε μαχαιρωμένος, υπό αδιευκρίνιστες συνθήκες.
Κύπελλο Κύπρου πετοσφαίρισης ανδρών 1990-91

Προκριματικά

Στα προκριματικά συμμετείχαν 4 από τις 10 ομάδες.
Βαλκανικοί Αγώνες Στίβου 1997

Οι 52οι Βαλκανικοί Αγώνες Στίβου 1997 έγιναν στην Αθήνα, στο Ολυμπιακό Στάδιο από 27 ως 29 Ιουνίου. Μετείχαν οκτώ βαλκανικές χώρες. Νικήτρια αναδείχθηκε η Ελλάδα στους άνδρες, σε 22 αγωνίσματα, και η Ρουμανία στις γυναίκες, σε 21 αγωνίσματα. Στο πρόγραμμα προστέθηκαν η σφυροβολία και το επι κοντώ γυναικών, ενώ διεξήχθη ξεχώριστο βαλκανικό πρωτάθλημα μαραθωνίου στο Αγρίνιο, στις 6 Απριλίου, εκτός βαθμολογίας.

Ανδρών

*Διεξήχθη ξεχωριστό πρωτάθλημα στο Αγρίνιο, εκτός βαθμολογίας.

Γυναικών

*Διεξήχθη ξεχωριστό πρωτάθλημα στο Αγρίνιο, εκτός βαθμολογίας.
Ιπποκράτης Καραβίας

Βιογραφικά στοιχεία

Γεννήθηκε το 1866 στην Ιθάκη και σπούδασε στη Νομική Σχολή του Πανεπιστημίου Αθηνών. Στη συνέχεια πραγματοποίησε περαιτέρω σπουδές στη Γαλλία και στην Ιταλία, προτού επιστρέψει και πάλι στην Ελλάδα. Διορίστηκε σε ανώτερες διοικητικές θέσεις και υπήρξε αντιπρόσωπος της Ελλάδας σε διεθνή συνέδρια. Ήταν πρόεδρος του Φιλολογικού Συλλόγου «Παρνασσός» και της Ιστορικής και Εθνολογικής Εταιρείας. Στο συγγραφικό του έργο περιλαμβάνονται μελέτες σχετικά με καλλιτεχνικά θέματα, οι οποίες δημοσιεύτηκαν σε περιοδικά. Πέθανε το 1954.
Αμφιορκία

Η Αμφιορκία ή Αμφωμοσία ήταν όρκος, τον οποίο έκαναν οι διάδικοι μπροστά στα δικαστήρια της Αθήνας, πριν από την έναρξη της δίκης. Με τον όρκο αυτό πιστοποιούσαν ότι θα έλεγαν την αλήθεια. Σύμφωνα με τον Πολυδεύκη, η αμφιορκία περιελάμβανε και τον όρκο, τον οποίο έκαναν οι δικαστές, λέγοντας ότι θα αποφάσιζαν δίκαια και σύμφωνα με τους νόμους.
Πρεταπναριάν Ραντακισούν

Καριέρα

Αρχικά ήταν μέλος του Προοδευτικού Κόμματος Μεταρρυθμίσεων (VHP). Ωστόσο, αργότερα προσχώρησε στο Εθνικό Δημοκρατικό Κόμμα (NDP) του Ζυλ Βάιντενμπος. Από το 1996 ως το 2000 ο Ραντακισούν υπηρέτησε στο αξίωμα του Αντιπροέδρου επί κυβερνήσεως του Γουάιντενμπος. Οι Ραντακισούν και Βάιντενμπος ηττήθηκαν στις γενικές εκλογές του 2000 από τον Ρόναλντ Βενεσιάαν. Ο τελευταίος τέθηκε επικεφαλής ενός συνασπισμού στον οποίο συμπεριλαμβανόταν και το πρώην κόμμα του Ραντακισούν. Ο Βενεσιάαν κατηγόρησε αμφότερους τους Βάιντενμπος και Ραντακισούν για κακοδιαχείριση κρατικών πόρων έπειτα από τις εκλογές.
Αλέξανδρος ο Πολυίστωρ

Βιογραφία

Γεννήθηκε στη Μίλητο ή στη Μύνδο της Μικράς Ασίας και άκμασε περί το 70 π.Χ.. Πνευματικό τέκνο της γραμματικής σχολής της Περγάμου, υπήρξε τόσο παραγωγικός συγγραφέας, ώστε του δόθηκε το προσωνύμιο «πολυίστωρ», δηλαδή «πολυμαθέστατος».
Αιχμαλωτίσθηκε από τους Ρωμαίους του Σύλλα κατά τη διάρκεια του Μιθριδατικού Πολέμου και μεταφέρθηκε στη Ρώμη ως δάσκαλος. Μετά την απελευθέρωσή του από τον κύριό του Κορνήλιο Λευτούλο, υιοθέτησε το όνομα Κορνήλιος και εξακολούθησε να ζει στην Ιταλία ως Ρωμαίος πολίτης. Τα περισσότερα κείμενά του έχουν χαθεί, αλλά τα αποσπάσματα που απομένουν ρίχνουν πολύτιμο φως σε θέματα της αρχαίας εποχής. Ο Αλέξανδρος ο Πολυίστωρ συνόδευσε τον Κράσσο στις εκστρατείες του κατά των Πάρθων, και πέθανε όταν καταστράφηκε από πυρκαϊά το σπίτι του στο Λαουρέντουμ (Laurentum - Λαυρενταίς) - παραλιακή πόλη κοντά στη Ρώμη.
Σημαντική πηγή για τη ζωή του είναι ο Σούδας, όπου αναφέρεται ότι η σύζυγός του ονομαζόταν Ελένη και η οποία μόλις έμαθε το θάνατό του αυτοκτόνησε (απαγχονίστηκε).
Ως φιλόσοφος, ο Αλέξανδρος ο Πολυίστωρ ανήκε στους Νεοπυθαγόρειους και συνέγραψε το έργο «Φιλοσόφων διαδοχαί», που αναφέρεται συχνά από τον Διογένη τον Λαέρτιο στους «Βίους φιλοσόφων». Από όσα ο Λαέρτιος περιγράφει ή παραφράζει από το έργο του, ο Αλέξανδρος κατέγραψε διάφορες σκέψεις περί των αντιφάσεων, της μοίρας, της ζωής, της ψυχής και των μερών της, των τέλειων σχημάτων.
Η «Ιστορία των Χαλδαίων» του βασίσθηκε στους Σιβυλλικούς χρησμούς, Βιβλίο III, ειδικά στην περιγραφή του Πύργου της Βαβέλ.
Από τους μαθητές του Αλεξάνδρου ξεχωρίζει ο Γάιος Ιούλιος Υγίνος, σημαντικός συγγραφέας και φίλος του Οβιδίου.
Μένιος Φουρθιώτης

Βιογραφία

Ο Φουρθιώτης γεννήθηκε και μεγάλωσε στην Αθήνα. Έχασε τον πατέρα του στην ηλικία των δύο ετών. Σπούδασε τεχνικός υπολογιστών και δικτύων, αλλά επικεντρώθηκε στην δημοσιογραφία, με την οποία ασχολήθηκε ερασιτεχνικά για πρώτη φορά από την ηλικία των 16 ετών, σε τοπική εφημερίδα του Δήμου Περιστερίου.

Προσωπική ζωή

Ο Φουρθιώτης έχει δηλώσει πως, στην ηλικία των 21 ετών, έπασχε από νευρική ανορεξία, ζυγίζοντας 43 κιλά, ενώ παλιότερα ζύγιζε 150. Έχει δηλώσει, σχετικά με την ομοφυλοφιλία ότι, αν ήταν ομοφυλόφιλος, δεν θα το δήλωνε δημοσίως, και ότι μετανιώνει για την αντιπαθητική εικόνα που έβγαζε παλιότερα προς τον κόσμο. Επιπλέον, το αυστηρό ωράριό του, δεν του επιτρέπει να έχει σχέση. Ανέφερε ότι «έκραζε» τον χώρο της τηλεόρασης, για να μπει σε αυτόν. Επίσης, ότι μετανιώνει για τις προσβολές που έκανε σε διάσημα πρόσωπα της Ελλάδας, μεταξύ των οποίων η Άντζελα Δημητρίου και ο Κώστας Πρέκας, τα οποία στην πραγματικότητα συμπαθεί. Επιπλέον, στην εκπομπή Αποκαλυπτικά, περίπαιξε τις πολυάριθμες κατηγορίες για τη χρήση περούκας, δηλώνοντας ότι έχει κάνει εμφύτευση μαλλιών και μπότοξ.

Κατηγορίες

Τον Ιούλιο του 2010, η Τζούλια Αλεξανδράτου κατηγόρησε τους τότε μάνατζερ και συνεργάτες της, Φουρθιώτη και Σπύρο Ρέβη, ότι δεν δέχονταν να της επιστρέψουν τα λογιστικά της βιβλία. Όταν κατέθεσε μήνυση, της τα επέστρεψαν, με τη δικαιολογία ότι «έλειπαν».
Στις 21 Φεβρουαρίου του 2016, κρίθηκε ένοχος για απάτη που διέπραξε το 2010, με ποινή φυλάκισης οκτώ μηνών με αναστολή. Αιτία ήταν η απόσπαση υπολογιστών από κατάστημα ηλεκτρονικών ειδών. Επιπλέον, απαξίωσε να εμφανιστεί στο αστυνομικό τμήμα.
Το 2017, στο Super Star Academy, ο Νίκος Καρβέλας κατηγόρησε τον Μένιο Φουρθιώτη ότι δεν του δίνει το λόγο, ενώ χαρακτήρισε την συμπεριφορά του, ως «δικτατορία». Ο Μένιος Φουρθιώτης ανταπάντησε, απομακρύνοντάς τον από την εκπομπή. Ωστόσο, αργότερα τον ευχαρίστησε, και δήλωσε ότι ήταν τιμή του που τον γνώρισε και συνεργάστηκε μαζί του.
Τον Μάρτιο του 2018, απείχε από τη δίκη του για πληρωμή οφειλών της τάξης άνω των 250,000 ευρώ προς την εφορία, και ζήτησε αναβολή,  η οποία έγινε δεκτή.
Γέρμη Μυσίας στον Ρύνδακο

Η Γέρμη της Μυσίας στον ποταμό Ρύνδακο, γνωστή και ως Ἱερὰ Γέρμη, ήταν αρχαία ελληνική πόλη και εντοπίζεται στο σημερινό Gönen της βορειοδυτικής Τουρκίας. Σώζονται νομίσματα της πόλης που χρονολογούνται στην Αυτοκρατορική Ρωμαϊκή περίοδο, φέρουν τις επιγραφές ΓΕΡΜΗΝΩΝ ή ΙΕΡΑ ΓΕΡΜΗΝΩΝ και απεικονίζουν τον Απόλλωνα και τον Μαρσύα, τον Ηρακλή, τον Ασκληπιό, την Αθηνά, τον Τελεσφόρο ή άλλες μορφές. Σώζονται επίσης επιγραφές που αναφέρουν τον Απόλλωνα Γερμηνό.
Σήμερα είναι έδρα καθολικού τιτουλάριου επισκόπου και φέρει το όνομα Germa in Hellesponto (ιταλ. Germa di Ellesponto).